DOI: 10.14457/tu.the.2020.1181
title: ความสัมพันธ์ระหว่างความโปร่งใสในการให้บริการประชาชนกับความเชื่อถือไว้วางใจของสาธารณชน: กรณีศึกษา ศูนย์ดำรงธรรมจังหวัดสุพรรณบุรี

description: การศึกษาเรื่อง “ความสัมพันธ์ระหว่างความโปร่งใสการในให้บริการประชาชนกับ ความเชื่อถือไว้วางใจของสาธารณชน กรณีศึกษา ศูนย์ดำรงธรรมจังหวัดสุพรรณบุรี” ในครั้งนี้ เป็นการศึกษาวิจัยเชิงการสำรวจ รูปแบบของการศึกษาวิจัยในเชิงปริมาณ โดยมีวัตถุประสงค์ เพื่อศึกษาความสัมพันธ์ระหว่างความโปร่งใสในการให้บริการประชาชนของหน่วยงานราชการ กับความเชื่อถือไว้วางใจของสาธารณชน และเพื่อศึกษาหลักการและแนวคิดเกี่ยวกับความโปร่งใส กลุ่มตัวอย่างที่ใช้ในการศึกษาวิจัย ได้แก่ ประชาชนที่มารับบริการจากศูนย์ดำรงธรรม จังหวัดสุพรรณบุรี จำนวน 560 ราย และใช้แบบสอบถามที่มีลักษณะปลายปิดใน 4 มิติ คือ การเปิดเผยข้อมูลที่ส่งเสริมความโปร่งใสของหน่วยงาน ความโปร่งใสในการบริหารงาน และการให้บริการประชาชน การส่งเสริมความโปร่งใสในหน่วยงาน และความเชื่อถือไว้วางใจของสาธารณชน สถิติที่ใช้ในการวิเคราะห์ข้อมูล ได้แก่ ค่าร้อยละ ค่าเฉลี่ย ส่วนเบี่ยงเบนมาตรฐาน และการทดสอบสัมประสิทธิ์สหสัมพันธ์ของเพียร์สัน (Pearson’s Product Moment Correlation Coefficient) เพื่อใช้ในการทดสอบสมมติฐาน ผลการวิจัย มีรายละเอียดดังนี้การเปิดเผยข้อมูลที่ส่งเสริมความโปร่งใสของศูนย์ดำรงธรรมจังหวัดสุพรรณบุรีมีความสัมพันธ์ต่อการสร้างความเชื่อถือไว้วางใจของสาธารณชน พบว่า ประชาชนผู้ที่มาขอรับบริการมีความเชื่อถือไว้วางใจต่อด้านการเปิดเผยข้อมูลพื้นฐานขององค์การของศูนย์ดำรงธรรมจังหวัดสุพรรณบุรี ในระดับสูง (r = 0.715**) และด้านการสื่อสารข้อมูลของหน่วยงานอย่างเปิดเผยและสร้างปฏิสัมพันธ์ระหว่างหน่วยงานกับผู้รับบริการ ในระดับสูง (r = 0.707**) เช่นเดียวกัน อย่างมีนัยสำคัญทางสถิติที่ระดับ 0.000 ความโปร่งใสในการบริหารงานและการให้บริการประชาชนของศูนย์ดำรงธรรมจังหวัดสุพรรณบุรีมีความสัมพันธ์ ต่อการสร้างความเชื่อถือไว้วางใจของสาธารณชน พบว่า ประชาชนผู้ที่มาขอรับบริการ มีความเชื่อถือไว้วางใจต่อด้านการเปิดเผยข้อมูลการปฏิบัติงานและให้บริการประชาชนของศูนย์ดำรงธรรม จังหวัดสุพรรณบุรี ในระดับสูง (r = 0.727**) และด้านการกำหนดและเผยแพร่แผนการดำเนินงานที่ชัดเจน ในระดับสูง (r = 0.704**) เช่นเดียวกัน อย่างมีนัยสำคัญทางสถิติที่ระดับ 0.000 การส่งเสริมความโปร่งใสในองค์การของศูนย์ดำรงธรรมจังหวัดสุพรรณบุรีมีความสัมพันธ์ต่อการสร้างความเชื่อถือไว้วางใจของสาธารณชน พบว่า ประชาชนผู้ที่มาขอรับบริการมีความเชื่อถือไว้วางใจต่อด้านการเข้าถึงข้อมูลของประชาชนและองค์การสาธารณะ ในระดับสูง (r = 0.703**) ด้านกลไก การร้องเรียนของหน่วยงาน ในระดับสูง (r = 0.701**) และด้านการจัดการและการพัฒนาบุคลากร เพื่อส่งเสริมความโปร่งใส ในระดับปานกลาง (r = 0.695**) อย่างมีนัยสำคัญทางสถิติที่ระดับ 0.000จากการศึกษาวิจัยในครั้งนี้ ผู้วิจัยมีข้อเสนอแนะ คือ 1) ข้อเสนอแนะเชิงนโยบาย ศูนย์ดำรงธรรมจังหวัดสุพรรณบุรี ควรมีนโยบายข้อมูลข่าวสารต่าง ๆ ในเรื่องของการเปิดเผยระบบงานการให้บริการประชาชนภายในหน่วยงานที่สามารถนำมาเปิดเผยให้แก่ประชาชน ซึ่งควรเป็นข้อมูลที่เข้าใจง่าย เป็นประโยชน์แก่ประชาชนโดยรวม ประกอบกับการพัฒนาช่องทาง ในการเผยแพร่ข้อมูลข่าวสารและติดตามการดำเนินงานที่สอดคล้องกับความต้องการของประชาชน เพื่ออำนวยความสะดวกและดำรงความเป็นธรรมให้แก่ประชาชนให้ได้มากที่สุด ทั้งในส่วนของ การปฏิบัติตามภารกิจและอำนาจหน้าที่ของหน่วยงาน และการให้บริการประชาชน 2) ข้อเสนอแนะเชิงปฏิบัติการ ศูนย์ดำรงธรรม จังหวัดสุพรรณบุรี ควรพัฒนาระบบงานการให้บริการประชาชน กล่าวคือ การพัฒนาองค์ความรู้ในการปฏิบัติงานของบุคลากร โดยเฉพาะองค์ความรู้เกี่ยวกับส่งเสริมกลไกการร้องเรียนของหน่วยงาน กฎระเบียบหรือข้อบังคับต่าง ๆ เพื่อสร้างความโปร่งใสในการบริหารงานและการให้บริการ